Predkladacia správa

Návrh zákona, ktorým sa mení a dopĺňa zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov bol vypracovaný ako iniciatívny materiál.

Vláda SR sa v programovom vyhlásení vlády SR zaviazala pokračovať v programe zatepľovania stavieb s tým, že bude administratívne zjednodušený. Pre realizáciu tohto opatrenia a zintenzívnenie obnovy rodinných domov sa navrhuje znížiť počet požadovaných príloh k žiadosti o poskytnutie príspevku na zateplenie rodinného domu.

V súlade s plnením opatrení a postupov Národného plánu zameraného na zvyšovanie počtu budov s takmer nulovou potrebou energie všetky nové budovy musia od 31. decembra 2020 dosiahnuť úroveň výstavby s takmer nulovou potrebou energie. Takmer nulovú potrebu energie budovy je možné dosiahnuť efektívnou a kvalitnou tepelnou ochranou budovy a vo vysokej miere energiou získanou z obnoviteľných zdrojov energie nachádzajúcich sa v budove alebo v jej blízkosti. Pre zintenzívnenie výstavby rodinných domov s takmer nulovou potrebou energie sa zavádza nový účel poskytovania príspevku pre rodinné domy, a to príspevok na rodinný dom s takmer nulovou potrebou energie, ktorý má motivovať vlastníkov rodinných domov k výstavbe takýchto rodinných domov.

Návrh obsahuje taktiež úpravy a doplnenia, ktorých potreba vyplynula z aplikačnej praxe.

Predloženým návrhom nevzniknú nové požiadavky na rozpočet verejnej správy, nakoľko financovanie bude zabezpečené v rámci existujúceho Programu rozvoja bývania. Návrh zákona má pozitívny vplyv na životné prostredie a má pozitívne aj negatívne sociálne vplyvy. Taktiež nemá vplyv na podnikateľské prostredie a na informatizáciu a na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu, s inými zákonmi a medzinárodnými zmluvami, ktorými je Slovenská republika viazaná, a s právom Európskej únie.

Materiál bol predmetom medzirezortného pripomienkového konania a jeho vyhodnotenie je súčasťou materiálu. V rámci pripomienkového konania bolo uplatnených 54 pripomienok, z toho boli uplatnené 2 pripomienky zásadného charakteru Ministerstvom životného prostredia Slovenskej republiky a Asociáciou zamestnávateľských zväzov a združení Slovenskej republiky.

K uplatnenej zásadnej pripomienke Ministerstva životného prostredia Slovenskej republiky bol rozpor odstránený úpravou textu prvého odseku k bodu 6 osobitnej časti dôvodovej správy a k uplatnenej zásadnej pripomienke Asociáciou zamestnávateľských zväzov a združení Slovenskej republiky bol rozpor odstránený tým, že v budúcnosti bude uvažované o rozšírení podmienok pre poskytnutie príspevku aj o kritérium emisií znečisťujúcich látok.

Materiál sa predkladá na rokovanie bez rozporov.